Avertismentul lui Stolojan: Scandalul Nordis nu va fi ultimul de acest gen. Populația vede că nu este apărată
Theodor Stolojan a vorbit vineri seara, în exclusivitate la Digi24, despre scandalul Nordis. Fostul premier a declarat că astfel de cazuri provoacă o revoltă foarte mare, și că există instituții ale statului care ar fi trebuit să aibă grijă ca cei care lucrează cu banii altora, să nu abuzeze de banii acestora. El salută o inițiativă „extrem de târzie”, prevăzută într-un proiect de lege, care „să pună puțină ordine în avansurile care se dau către aceste companii care lucrează cu banii cetățenilor”, astfel încât „dacă cineva dorește să dea un avans peste limita stabilită prin lege, atunci să primească o garanție foarte clară de la compania care face asemenea dezvoltări”. Totodată, Stolojan crede că acesta nu va fi ultimul scandal de aceste gen. „Categoric că nu, pentru că eu cred că sunt și alți așa-numiți dezvoltatori care la fel au luat avansuri foarte mari și întârzie, știu un caz prin Cluj, dacă nu mă înșel, unde iarăși sunt procese în care oamenii încearcă să-și recupereze banii”, a spus liberalul.